DIGRIET TAT-TRIBUNAL GĦAS-SERVIZZ PUBBLIKU
(L-Ewwel Awla)
19 ta’ Diċembru 2007
Kawża F-20/07
Luigi Marcuccio
vs
Il-Kummissjoni tal-Komunitajiet Ewropej
“Servizz pubbliku – Uffiċjali – Sigurtà soċjali – Assigurazzjoni għall-mard – Responsabbiltà għall-ispejjeż mediċi – Ċaħda espliċita tat-talba”
Suġġett: Rikors ippreżentat fuq il-bażi ta’ l-Artikoli 236 KE u 152 KEEA, li permezz tiegħu, L. Marcuccio, ex uffiċjal tal-Kummissjoni,
jitlob b’mod partikolari l-annullament tad-deċiżjoni ta’ l-Awtorità tal-Ħatra li tiċħad it-talba tiegħu tal-31 ta’ Marzu 2006
intiża sabiex jikseb ir-rimbors ta’ 100 % ta’ diversi spejjeż mediċi, b’applikazzjoni ta’ l-Artikolu 72(1) tar-Regolamenti
tal-Persunal. Barra minn hekk, ir-rikorrent jitlob li l-Kummissjoni tiġi kkundannata tħallsu d-differenza bejn l-ammont totali
ta’ l-ispejjeż mediċi in kwistjoni u l-ammont li diġà kien ġie rimborsat, jiġifieri s-somma ta’ 323.09 EUR. Fl-aħħar nett,
ir-rikorrent jitlob li ma’ dan l-ammont jiżdiedu l-imgħaxijiet minħabba dewmien ta’ 10 %, bil-kapitalizzazzjoni annwali sa
mit-8 ta’ April 2006.
Deċiżjoni: It-Tribunal għas-Servizz Pubbliku tal-Unjoni Ewropea jirrinunzja għall-kompetenza tiegħu fil-kawża F-20/07, Marcuccio vs Il-Kummissjoni,
sabiex il-Qorti tal-Prim’Istanza tal-Komunitajiet Ewropej tagħti deċiżjoni f’dan ir-rigward. L-ispejjeż huma rriżervati.
Sommarju
Proċedura – Tqassim tal-kompetenzi bejn il-qrati differenti tal-Komunitajiet
(Statut tal-Qorti tal-Ġustizzja, Anness  I, Artikolu 8(3); Regolamenti tal-Persunal, Artikolu 72)
Meta ġie adit b’rikors kontra r-rifjut li jingħata lil uffiċjal ir-rimbors ta’ 100 % ta’ l-ispejjeż mediċi li tippretendi
li għandha dritt għalihom il-parti interessata minħabba l-marda mentali li hija allegatament tbati biha, it-Tribunal għas-Servizz
Pubbliku għandu, b’applikazzjoni tat-tieni paragrafu ta’ l-Artikolu 8(3) ta’ l-Anness I ta’ l-Istatut tal-Qorti tal-Ġustizzja,
jirrinunzja għall-kompetenza tiegħu favur il-Qorti tal-Prim’Istanza, minħabba li hemm pendenti quddiem din il-Qorti rikorsi
oħrajn, bejn l-istess partijiet, ibbażati fuq l-istess suġġett ġuridiku u li jirrigwardaw ukoll id-dritt għar-rimbors ta’
100 % ta’ l-ispejjeż mediċi. Dawn ir-rikorsi differenti jikkorrispondu għall-istess u l-unika kontroversja, u jidher xieraq,
għall-amministrazzjoni tajba tal-ġustizzja, li d-dispożizzjonijiet ta’ l-Artikolu 8(3) ta’ l-Anness I ta’ l-Istatut tal-Qorti
tal-Ġustizzja jfittxu li jiggarantixxu li jkun imħallef wieħed li jiddeċiedi l-kawża kollha kemm hi.
(ara l-punti 8 sa 16)